讀王堯明贈諸弟和陶詩次韻爲别
作者：李綱
朝代：宋

paragraphs: 鷦巢安一枝，鵬運圖南溟。
巨細自有適，坐見萬物情。
昔别東都門，我方墮蠻荆。
豈知復會合，濁酒叙平生。
念子抱器業，出值時清明。
騫騰發素藴，當使王化平。
而我志丘壑，肅肅正遐征。
竊比淵明歸，逝同沮溺耕。
脫屣謝軒冕，超然無所縈。
出處良異趣，勉哉垂世名。